Title: ประกาศกรมประมง เรื่อง ยกเลิกท่าเทียบเรือประมง ประเภทกิจการแพปลาที่เรือประมงที่ทำการประมงพาณิชย์สามารถขนถ่ายสัตว์น้ำหรือนำสัตว์น้ำหรือผลิตภัณฑ์สัตว์น้ำขึ้นท่าได้ พ.ศ. 2562

ประกาศกรมประมง
เรื่อง ยกเลิกท่าเทียบเรือประมง ประเภทกิจการแพปลาที่เรือประมงที่ทำการประมงพาณิชย์
สามารถขนถ่ายสัตว์น้ำหรือนำสัตว์น้ำหรือผลิตภัณฑ์สัตว์น้ำขึ้นท่าได้
พ.ศ. ๒๕๖๒

โดยที่กรมประมงได้ออกประกาศกรมประมง เรื่อง รายชื่อท่าเทียบเรือที่ได้จดทะเบียนเป็นท่าเทียบเรือประมง และกิจการแพปลาที่เรือประมง ที่ทำการประมงพาณิชย์สามารถขนถ่ายสัตว์น้ำหรือนำสัตว์น้ำหรือผลิตภัณฑ์สัตว์น้ำขึ้นท่าได้ พ.ศ.
๒๕๕๙ ลงวันที่ ๑๕ กรกฎาคม พ.ศ. ๒๕๕๙ กำหนดรายชื่อท่าเทียบเรือประมง ประเภทกิจการแพปลา
จำนวน ๔ แห่ง แต่เนื่องจากปัจจุบันพบว่ากิจการแพปลาชื่อ
สะพานปลากรุงเทพ มีลักษณะเป็นตลาดกลางสินค้าสัตว์น้ำ ไม่มีเรือประมงเข้าเทียบท่า
จึงสมควรยกเลิกรายชื่อท่าเทียบเรือประมง กิจการแพปลา ท้ายประกาศกรมประมงดังกล่าวให้เป็นปัจจุบันสอดคล้องกับข้อเท็จจริงที่เปลี่ยนไป
จำนวน ๑ แห่ง

อาศัยอำนาจตามความในมาตรา
๘๖ วรรคหนึ่ง แห่งพระราชกำหนดการประมง พ.ศ. ๒๕๕๘ และที่แก้ไขเพิ่มเติม อธิบดีกรมประมงออกประกาศไว้
ดังต่อไปนี้

ข้อ
๑  ให้ยกเลิกท่าเทียบเรือ กิจการแพปลาชื่อ
สะพานปลากรุงเทพ ริมฝั่งแม่น้ำเจ้าพระยา เลขที่ ๑๔๙ ถนนเจริญกรุง ๕๘ แขวงยานนาวา เขตสาทร
กรุงเทพมหานคร ท้ายประกาศกรมประมง เรื่อง รายชื่อท่าเทียบเรือที่ได้จดทะเบียนเป็นท่าเทียบเรือประมง
และกิจการแพปลาที่เรือประมงที่ทำการประมงพาณิชย์
สามารถขนถ่ายสัตว์น้ำหรือนำสัตว์น้ำหรือผลิตภัณฑ์สัตว์น้ำขึ้นท่าได้ พ.ศ. ๒๕๕๙
ลงวันที่ ๑๕ กรกฎาคม พ.ศ. ๒๕๕๙

ข้อ ๒[๑]  ประกาศนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

ประกาศ
ณ วันที่ ๘ มีนาคม พ.ศ. ๒๕๖๒
อดิศร  พร้อมเทพ
อธิบดีกรมประมง

พัชรภรณ์/ธนบดี/จัดทำ

๑๗ กันยายน ๒๕๖๓

สุภาทิพย์/ตรวจ
๑ ตุลาคม ๒๕๖๓

[๑]
ราชกิจจานุเบกษา เล่ม ๑๓๖/ตอนพิเศษ ๖๑ ง/หน้า ๑๓/๑๓ มีนาคม
๒๕๖๒